b'\n_START_ARTICLE_\nTwice\n_START_SECTION_\n2013\xe2\x80\x932015: Ustanovitev in prvenec z The Story Begins\n_START_PARAGRAPH_\nDecembra 2013 je agencija JYP Entertainment (JYPE) oznanila, da namerava v prvi polovici leta 2014 ustanoviti novo dekli\xc5\xa1ko skupino._NEWLINE_Februarja 2015 je vodja JYPE, Park Jin-young, oznanil, da bo nova sedem\xc4\x8dlanska skupina dolo\xc4\x8dena preko tekmovanja Sixteen. Tekmovalni \xc5\xa1ov se je za\xc4\x8del maja 2015 in se je kon\xc4\x8dal z dolo\xc4\x8ditvijo sedmih tekmovalk (Nayeon, Jeongyeon, Sana, Jihyo, Mina, Dahyun, in Chaeyoung) kot novih \xc4\x8dlanic skupine Twice. Park je nato raz\xc5\xa1iril skupino na devet \xc4\x8dlanic; prva je bila dodana najmlaj\xc5\xa1a \xc4\x8dlanica Tzuyu kot\xc2\xa0\xc2\xbbizbor ob\xc4\x8dinstva\xc2\xab, in Momo, ki jo je lastnoro\xc4\x8dno izbral Park, ki je ocenil, da skupina potrebuje nekoga z njeno sposobnostjo nastopanja._NEWLINE_Skupina je oktobra 2015 izdala svoj prvenec, The Story Begins z naslovno skladbo Like Ooh-Ahh. Skladbo so kritiki opisali kot\xc2\xa0\xc2\xbbbarvit pop\xc2\xab\xc2\xa0z elementi hip-hopa, rocka, in R&B-ja. Videospot je na YouTubu presegel 50 milijonov ogledov v manj kot petih mesecih in je postal najbolj gledan debitantski videospot katerekoli K-pop skupine.\n_START_SECTION_\n2016\xe2\x80\x93danes: Vzpon v priljubljenosti, prva koncertna turneja in japonski prvenec\n_START_PARAGRAPH_\nDrugi EP, imenovan Page Two z naslovno skladbo Cheer Up, je iz\xc5\xa1el aprila 2016. Album je do avgusta 2016 bil prodan v ve\xc4\x8d kot 150.000 izvodih._NEWLINE_V praznovanju prve obletnice nastanka je skupina 20 oktobra izdala pesem One in a Million. Nekaj dni kasneje je iz\xc5\xa1el njihov tretji EP, imenovan Twicecoaster: Lane 1 z naslovno skladbo TT. Novembra je skladba Cheer Up osvojila nagrado za pesem leta na Melon Music Awards, in kasneje \xc5\xa1e na Asian Music Awards v za\xc4\x8detku decembra. Decembra je skupina izdala posebno bo\xc5\xbei\xc4\x8dno razli\xc4\x8dico albuma Twicecoaster: Lane 1._NEWLINE_V za\xc4\x8detku januarja 2017 je videospot za skladbo TT presegel 100 milijonov ogledov in tako postal najhitrej\xc5\xa1i videospot korejskih K-pop skupin, ki mu je to uspelo. Kasneje istega leta je videospot kot prvi izmed vseh azijskih dekli\xc5\xa1kih skupin presegel 200 milijonov ogledov._NEWLINE_Med 17. in 19. februarjem je skupina izvedla svoje prve tri samostojne koncerte v razprodani olimpijski rokometni dvorani v Seulu. Istega meseca je skupina izdala Twicecoaster: Lane 2, ki je posebna izdaja njihovega prej\xc5\xa1nega EP-ja Twicecoaster: Lane 1. Album je samo v februarju prodal preko 266.645 kopij._NEWLINE_Njihov peti EP Signal z istoimensko naslovno skladbo je iz\xc5\xa1el maja. Junija se je skupina raz\xc5\xa1irila na japonski trg z izdajo prvega albuma v japonskem jeziku. Album, imenovan #Twice, vsebuje deset skladb, in sicer pet njihovih prej\xc5\xa1nih naslovnih skladb tako v japonskem kot v korejskem jeziku. V za\xc4\x8detku julija je skupina na Japonskem izvedla poseben promocijski koncert, imenovan Touchdown in Japan, ki si ga je ogledalo 15.000 ljudi. Oktobra je skupina izdala svoj prvi singl v japon\xc5\xa1\xc4\x8dini, imenovan One More Time. Istega meseca je iz\xc5\xa1el tudi nov korejski album, Twicetagram.'